Προγράμματα κοινωνικού τουρισμού για 80 χιλιάδες Έλληνες
με τον τρόπο αυτό θα τονωθεί ο εγχώριος τουρισμός, τόνισε η Υπουργός Όλγα Κεφαλογιάννη
Ξεκινά και πάλι το πρόγραμμα του κοινωνικού τουρισμού που απευθύνεται σε περισσότερα από 80.000 άτομα, προϋπολογισμού 5,5 εκατ. Ευρώ, με απόφαση της Υπουργού Τουρισμού Όλγας Κεφαλογιάννη. Η κ. Κεφαλογιάννη τόνισε ότι με τον τρόπο αυτό θα τονωθεί ο εγχώριος τουρισμός, καθώς χιλιάδες συμπολίτες μας, όπως είπε, θα κάνουν διακοπές με χαμηλό κόστος. Με απόφαση της Υπουργού ενεργοποιήθηκε εκ νέου το πρόγραμμα κοινωνικού τουρισμού του ΕΟΤ "Τουρισμός για όλους". Όπως προβλέπεται για το έτος 2012-2013, πρόκειται να διατεθούν 81.200 ατομικά δελτία σε αντίστοιχους δικαιούχους, με τον προϋπολογισμό να ανέρχεται στα 5,5 εκατ. ευρώ, ποσό που θα καλυφθεί από τους τακτικούς προϋπολογισμούς του ΕΟΤ για το 2012-2013. Να τονιστεί ότι η διάθεση των δελτίων θα πραγματοποιηθεί με κοινωνικά κριτήρια (εισόδημα, οικογενειακή κατάσταση κλπ). Σύμφωνα με εγκύκλιο του ΕΟΤ στο πρόγραμμα συμμετέχουν ξενοδοχεία όλων των λειτουργικών μορφών και τάξεων, τουριστικές επιπλωμένες κατοικίες και επαύλεις, ενοικιαζόμενα δωμάτια, ενοικιαζόμενα διαμερίσματα και οργανωμένες τουριστικές κατασκηνώσεις όλων των τάξεων, που διαθέτουν Ειδικό Σήμα Λειτουργίας, έχουν όλα τα δικαιολογητικά σε ισχύ και περιλαμβάνονται στον ηλεκτρονικό κατάλογο καταλυμάτων του προγράμματος. Τα δελτία θα διατίθενται από τα Κ.Ε.Π. (Κέντρα Εξυπηρέτησης Πολιτών) όλης της Επικράτειας, καθημερινά εκτός αργιών, καθ΄ όλη τη διάρκεια του Προγράμματος. Η Υπουργός ερωτηθείσα, τέλος, για την πορεία της τουριστικής κίνησης μετά και τα αισιόδοξα μηνύματα από τις αεροπορικές αφίξεις που δημοσιοποιήθηκαν χθες, επεσήμανε ότι ο τουρισμός είναι εθνική υπόθεση και είναι ευθύνη όλων να τον προστατεύσουμε.